ผู้สูงวัยชาวลำปาง เชื่อมั่นวัคซีนโควิด-19 ลงทะเบียนฉีดวัคซีนมากเป็นอันดับ 2 ของประเทศ รองจากกรุงเทพฯ
ตามที่กระทรวงสาธารณสุข เปิดโอกาสให้กลุ่มผู้สูงอายุ 60 ปีขึ้นไป และผู้ป่วย 7 โรคเรื้อรัง ได้แก่ โรคทางเดินหายใจเรื้อรังรุนแรง โรคหัวใจและหลอดเลือด โรคไตวายเรื้อรัง โรคหลอดเลือดสมอง โรคมะเร็ง โรคเบาหวานและโรคอ้วน ลงทะเบียนฉีดวัคซีนโควิด-19 ผ่านทางโรงพยาบาลที่รักษาอยู่ สถานพยาบาลใกล้บ้าน โรงพยาบาลส่งเสริมสุขภาพตำบล (รพ.สต.) อาสาสมัครสาธารณสุขประจำหมู่บ้าน (อสม.) และไลน์ “หมอพร้อม” ตั้งแต่วันที่ 1 พฤษภาคม 2564 และจะให้บริการฉีดวัคซีนโควิด-19 ตั้งแต่วันที่ 7 มิถุนายน 2564 เป็นต้นไปนั้น ล่าสุด เมื่อวันที่ 10 พฤษภาคมที่ผ่านมา เฟซบุ๊ก “ศูนย์ข้อมูล COVID-19” สรุปข้อมูลการเปิดจองคิวฉีดวัคซีนโควิด-19 ผู้มีอายุ 60 ปีขึ้นไป และ 7 กลุ่มโรคเรื้อรัง 77 จังหวัด พบว่า กรุงเทพมหานครมีผู้จองคิวฉีดวัคซีนโควิด-19 อยู่ที่ 516,282 คน ขณะที่ต่างจังหวัดพบว่า จังหวัดที่มีผู้ลงทะเบียนจองคิวฉีดวัคซีนโควิด-19 มากที่สุด 10 อันดับแรก ได้แก่ จังหวัดลำปาง 223,976 คน นนทบุรี 51,113 คน สมุทรปราการ 44,962 คน เชียงใหม่ 43,869 คน ชลบุรี 36,487 คน สงขลา 35,272 คน ปทุมธานี 33,421 คน นครราชสีมา 33,398 คน นครศรีธรรมราช 30,784 คน และจังหวัดนครสวรรค์ 22,063 คน ด้านนายแพทย์ประเสริฐ กิจสุวรรณรัตน์ นายแพทย์สาธารณสุขจังหวัดลำปาง กล่าวว่า  วัคซีนสำหรับผู้สูงอายุและผู้ที่มีโรคประจำตัวของจังหวัดลำปาง คาดว่าจะเข้ามาถึงวันที่ 7  มิถุนายน 2564 ครอบคลุม จำนวน 210,000 คน โดยเจ้าหน้าที่สาธารณสุข และ อสม. จะออกไปพบกลุ่มเป้าหมายเพื่อสอบถามยืนยันการฉีดวัคซีนพร้อมกับนัดหมาย หากไม่สะดวกอาจปรับเปลี่ยนวันฉีดและสถานที่ฉีดได้ และขอความร่วมมือผู้ที่อยู่ในเกณฑ์ในการลงทะเบียนรับฉีดวัคซีน เพื่อความปลอดภัยของตัวท่านเองและครอบครัว หากมีข้อสงสัยสอบถามเพิ่มเติมได้ที่  สายด่วนศูนย์โควิด-19 สสจ.ลำปาง โทร. 09-3140-8023 ทุกวันเวลา 08.30 น.-16.30 น. หรือสอบถามที่สถานบริการสาธารณสุขใกล้บ้าน